Experimentul Elliott – Opinie

Experimentul demonstrează că prejudecățile de natură rasială și tendințele discrimantorii sunt un comportament învățat, care există latent în noi. Cu toate acestea poate să fie scos din comportamentul și gândirea umană, după cum demonstrează Jane Elliott în experimentul ei, prin punerea în rolul de inferior/superior și experimentare a ambelor roluri.

Ceea ce este cu adevărat interesant, din punct de vedere pedagogic, este modul în care așteptările, pozitive sau negative, referitoare la abilitățile unei persoane (fie ele de tip mintal, fizic etc…) pot influența performanța și rezultatele acestuia. Acest lucru trebuie reținut în lucrul cu elevii: așteptările pozitive, încurajările și implicarea profesorului determină, în mod clar, o îmbunătățire a performanței școlare a elevului; în schimb, etichetarea artificială a unora drept „inferiori” sau netalentați la o anumită materie (deci așteptările scad), duce automat la rezultate mai slabe. Prejudecățile pun presiune pe umerii celor care sunt ținta lor și ajug să creadă ceea ce le este repetat la nesfârșit, deși acel lucru poate fi fals: ca în cazul experimentului, nu putem să credem că ochii unei persoane influențează timpul de rezolvare a unei probleme. Realitatea subiectivă capătă forţă de obiectivare, suprascriind faptele şi situaţiile iniţiale.

După cum spunea și Aristotel în lucrarea sa „Politica”, omul este un „zoon politikon”, adică o ființă sociabilă și socială, care nu poate trăi în afara contextului unei societăți, deoarece s-ar alinea și ar putea să devină, în acest caz, fie supra-om (i.e. zeu), fie sub-om (i.e. animal). Dacă se reuşeşte pentru un timp îndelungat controlarea mediului, omul poate fi literalmente „încarcerat” într-o realitate subiectivă, deformată, în care abilităţile de a gândi critic să-i fie într-o mare măsură suprimate. Este remarcabil cum în acest caz mici diferenţe între oameni pot declanşa prejudecăţi în fiecare dintre subiecţi şi cât de greu este să te debarasezi de ele.

©Dumitrache G. Larisa – Grupa 141 (Informatică)